CCCXIII.  Parthenonis S. Mauritii Mediolanensis protectionem suscipit possessionesque confirmat.   (Anno 1148, Jul. 29) .[MURATORI,  Antiq. Ital.,  V, 563.]
Author: Eugenius III

EUGENIUS episcopus, servus servorum Dei, dilectis in Christo filiabus MARGARITAE abbatissae S. Mauritii monasterii Majoris, ejusque sororibus tam praesentibus quam futuris, regularem vitam professis, in perpetuam memoriam.

Pia postulatio voluntatis effectu debet prosequente compleri, ut devotionis sinceritas laudabiliter enitescat, et utilitas postulata vires indubitanter assumat. Eapropter, dilectae in Domine filiae, vestris justis postulationibus clementer annuimus, ut praefatum monasterium, in quo divino mancipatae estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum, vel principum, oblatione fidelium, seu aliis justis modis, Deo propitio, poterit adipisci, firma vobis et his, quae post vos successerint, et illibata permaneant. In quibus haec propriis duximus exprimenda vocabulis: Ecclesiam Sanctae Mariae ad Circulum; ecclesiam Sancti Petri in Vinea; ecclesiam Sancti Quirici; ecclesiam Sanctae Valeriae cum pertinentiis suis: curtem de Aroxio cum ecclesia Sancti Nazarii, et ecclesia Sancti Petri; curtem de Circlate; curtem de Purletia; castrum de Robiate, cum pertinentiis suis: possessiones, quas idem monasterium habet in Varedeo, in Magnicago, in Septimo, in Baradaglo, in Legniano, in Arconate, in Pistirago, et in Fazione: Braidam de Monte Vulpe; Braidam, quae dicitur Ticinello, et alia, quae idem monasterium possidet in Gardesana, in Valle de Bubleidira, et in Ulmeto, et in Valle Sarriana, cum suis honoribus, et aliis omnibus supradictorum pertinentiis. Decernimus ergo, ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur earum, pro quarum gubernatione et sustentatione concessa sunt, usibus omnimodis profutura, salva sedis apostolicae auctoritate, et Mediolanensis archiepiscopi canonica justitia. Si qua igitur in futurum, etc. Ego Eugenius Catholicae Ecclesiae episcopus subscripsi. Ego Hubaldus presbyter cardinalis tituli Sanctae Praxedis subscripsi. Ego Hubaldus presbyter cardinalis tituli Sanctorum Joannis et Pauli subscripsi. Ego Aribertus presbyter cardinalis tituli Sanctae Anastasiae subscripsi. Ego Jordanus presbyter cardinalis tituli Sanctae Susannae subscripsi. Ego Octavianus diaconus cardinalis Sancti Nicolai in Carcere Tulliano subscripsi. Ego Johannes Papirio diaconus cardinalis Sancti Adriani subscripsi. Ego Gregorius diaconus cardinalis Sancti Angeli subscripsi. Ego Guido diaconus cardinalis Sanctae Mariae in Porticu subscripsi. Ego Jacintus diaconus cardinalis Sanctae Mariae in Cosmedin subscripsi. Datum Brixiae per manum Guidonis diaconi cardinalis et cancellarii, IV Kalendas Augusti, inditione XI, Incarnationis Dominicae anno 1148, pontificatus verodomni Eugenii papae tertii anno tertio.